**การมีส่วนร่วมของคณะกรรมการชุมชนในการพัฒนาท้องถิ่นของเทศบาลตำบลบางเสาธง**

**จังหวัดสมุทรปราการ**

**The Involvement of Bangsaothong District Municipality Community Committees in Local Development in Samutprakarn Province**

 **ภัทรกร ลีลาภัทรกร**

 นักศึกษาหลักสูตรรัฐประศาสนศาสตรมหาบัณฑิต

 สาขาวิชานโยบายสาธารณะและการจัดการสมัยใหม่

 ปีการศึกษา 2558

 มหาวิทยาลัยราชภัฏบ้านสมเด็จเจ้าพระยา

**บทคัดย่อ**

การวิจัยครั้งนี้มีวัตถุประสงค์ เพื่อ 1) ศึกษาระดับของปัจจัยการมีส่วนร่วมและการมีส่วนร่วมของคณะกรรมการชุมชนในการพัฒนาท้องถิ่นของเทศบาลตำบลบางเสาธงจังหวัดสมุทรปราการ 2) เปรียบเทียบการมีส่วนร่วมของคณะกรรมการชุมชนในการพัฒนาท้องถิ่นของเทศบาลตำบลบางเสาธงจังหวัดสมุทรปราการจำแนกตามปัจจัยส่วนบุคคลและ 3) ศึกษาความสัมพันธ์ของปัจจัยการมีส่วนร่วมของคณะกรรมการชุมชนในการพัฒนาท้องถิ่นของเทศบาลตำบลบางเสาธงจังหวัดสมุทรปราการกลุ่มตัวอย่างที่ใช้ในการวิจัยได้แก่กรรมการชุมชน ของเทศบาลตำบลบางเสาธงจำนวน 153 คน เครื่องมือที่ใช้ในการเก็บรวบรวมข้อมูล คือ แบบสอบถามเป็นแบบมาตรประมาณค่า 5 ระดับและแบบตรวจสอบรายการ ค่าสถิติที่ใช้ในการวิเคราะห์ข้อมูล คือ ค่าร้อยละ ค่าเฉลี่ย ค่าเบี่ยงเบนมาตรฐาน ค่า t – distribution ค่า F – distributionและสถิติถดถอยพหุ

ผลการวิจัย พบว่า

1) ปัจจัยการมีส่วนร่วมของคณะกรรมการชุมชนในการพัฒนาท้องถิ่นของเทศบาลตำบลบางเสาธงจังหวัดสมุทรปราการ ในภาพรวมเห็นด้วยอยู่ในระดับมากและการมีส่วนร่วมของคณะกรรมการชุมชนในการพัฒนาท้องถิ่นของเทศบาลตำบลบางเสาธงจังหวัดสมุทรปราการในภาพรวมมีส่วนร่วมอยู่ในระดับมาก

2) ปัจจัยส่วนบุคคลของคณะกรรมการชุมชนที่ เพศ สถานภาพสมรสต่างกันมีส่วนร่วมในการพัฒนาท้องถิ่นแตกต่างกันส่วน อายุ การศึกษา รายได้ และอาชีพที่ต่างกันมีส่วนร่วมในการพัฒนาท้องถิ่นของเทศบาลตำบลบางเสาธงจังหวัดสมุทรปราการแตกต่างกันอย่างไม่มีนัยสำคัญทางสถิติ

**ABSTRACT**

The purposes of this research were to 1) to study the factors affecting the involvement of Bangsaothong District Municipality community committees in local development in Samutprakarn Province, and the involvement of Bangsaothong District Municipality community committees in local development 2) to compare the involvement of community committees in local development on basis of personal factors and 3) to study the relationship between the factors and the involvement of community committees in local development. The sample included 153 community committees. Data were collected using 5-point rating scale questionnaire, and were statistically analyzed in percentage, mean, standard deviation, t-test, F-test, and Multiple Regression Analysis.

 The findings revealed as follows.

 1. The factors affecting the involvement of community committees in local development were reported to be generally found at the high level, and the involvement of community committees in local development was reported to be generally found at the high level.

 2. Those who had different sex and marital status had the different involvement of in local development at significance level .05.

 3. The factors, which included motivation, opportunity, attitude, and self-interest, were related to the involvement of community committees in local development at significance level .05.

 **Keywords**: Involvement, Community Committees, Local Development

**1. บทนำ**

การปกครองท้องถิ่นเป็นรากฐานของประเทศที่มีการปกครองระบอบประชาธิปไตย จึงควรให้ความสำคัญการปกครองท้องถิ่น โดยเน้นคุณค่าของประชาชนในการควบคุมกิจการท้องถิ่น หรือการมีส่วนร่วมของประชาชนในการปกครองท้องถิ่น เป็นที่ยอมรับว่าการจัดการปกครองท้องถิ่นเป็นวิธีที่ดีที่สุดวิธีหนึ่งในการพัฒนาสังคมของประเทศเป็นส่วนรวม ประเทศไทยได้ใช้หลักการกระจายอำนาจเป็นหลักการปกครองประการหนึ่งของไทย ซึ่งแสดงออกเป็นรูปธรรมในรูปของหน่วยการปกครองท้องถิ่นรูปแบบต่าง ๆ เช่น เทศบาล องค์การบริหารส่วนจังหวัด องค์การบริหารส่วนตำบล และกรุงเทพมหานคร ในบรรดารูปแบบการปกครองส่วนท้องถิ่นที่กล่าวถึงนั้น เทศบาลเป็นการปกครองท้องถิ่นรูปแบบหนึ่งที่มีความสำคัญยิ่ง เพราะเป็นการปกครองส่วนท้องถิ่นที่มีจำนวนมากและมีการกระจายตัวในพื้นที่ของประเทศอย่างกว้างขวาง การจัดการปกครองท้องถิ่นรูปแบบเทศบาล มีวิวัฒนาการเรื่อยมาตามความเหมาะสมกับสภาพการณ์ในแต่ละช่วงเวลา ตลอดระยะเวลาแห่งการพัฒนาการปกครองท้องถิ่นยังมีปัญหาและอุปสรรคหลายประการที่ทำให้การปกครองท้องถิ่นไม่สามารถอำนวยประโยชน์ให้แก่ประชาชนในชาติอย่างเต็มที่สมดังวัตถุประสงค์ของการปกครองท้องถิ่นที่ตั้งไว้ โดยเฉพาะวัตถุประสงค์หลัก คือ “การให้ประชาชนได้เข้ามามีส่วนร่วมทางการเมืองการปกครอง” (ศราวุธ ศรีประเสริฐ, 2543)

เทศบาล เป็นรูปแบบการปกครองส่วนท้องถิ่นที่ถือว่าเป็นการกระจายอำนาจให้แก่ประชาชนในการปกครองตน ภายใต้บทบัญญัติแห่งรัฐธรรมนูญที่รัฐต้องให้ความเป็นอิสระแก่ท้องถิ่น ตามหลักสำคัญของระบบการปกครองส่วนท้องถิ่น ประกอบด้วย การจัดให้มีการเลือกตั้งเพื่อให้คนในท้องถิ่นได้มีโอกาสเข้าไปเป็นตัวแทนของประชาชนในการปกครองตนเอง มีองค์กรสภาท้องถิ่น มีเขตพื้นที่ในการบริหารและความรับผิดชอบตามที่มีหน้าที่กำหนดให้มีสภานิติบุคคลเพื่อผลสมบูรณ์ในการดำเนินการก่อนิติสัมพันธ์หรือการทำนิติกรรม มีรายได้ มีอำนาจในการจัดทำงบประมาณ และมีความเป็นอิสระในการปกครองตนเอง โดยมีองค์กรที่คอยกำกับดูแลในระดับนโยบายทั่วไป ภายใต้เงื่อนไขของกฎหมาย ระเบียบ คำสั่งของรัฐบาลกลางตามระบบทฤษฏีการกระจายอำนาจ (โกวิทย์ พวงงาม, 2546 น.230-239) และสิ่งที่เป็นเป้าหมายสำคัญที่สุดนั่นก็คือ การมีส่วนร่วมในการพัฒนาชุมชน ซึ่งผู้วิจัยให้ความสำคัญกับตัวผู้นำชุมชนมาเป็นอันดับแรก เนื่องจากเมื่อผู้นำชุมชนมีบทบาทสำคัญในการมีส่วนร่วมที่มาก ย่อมส่งผลต่อการพัฒนาชุมชนที่ดีไปด้วยนั้นเอง เมื่อกล่าวถึงการมีส่วนร่วมในการพัฒนาชุมชนมีอยู่หลายลักษณะในการมีส่วนร่วมเกี่ยวกับการพัฒนา ได้แก่ 1) การมีส่วนร่วมในการศึกษาชุมชน จะเป็นการกระตุ้นให้ประชาชนได้ร่วมกันเรียนรู้สภาพของชุมชน การดำเนินชีวิต ทรัพยากรและสิ่งแวดล้อม เพื่อใช้เป็นข้อมูลเบื้องต้นในการทำงาน และร่วมกันค้นหาปัญหา สาเหตุของปัญหา ตลอดจนจัดลำดับความสำคัญของปัญหา 2) การมีส่วนร่วมในการวางแผน โดยจะมีการรวมกลุ่มอภิปรายและแสดงความคิดเห็นเพื่อกำหนดนโยบาย วัตถุประสงค์ วิธีการ แนวทางการดำเนินงาน และทรัพยากรที่ต้องใช้3)การมีส่วนร่วมในการดำเนินงานพัฒนา โดยสนับสนุนด้านวัสดุ อุปกรณ์ แรงงาน เงินทุน หรือเข้าร่วมบริหารงาน การใช้ทรัพยากร การประสานงานและดำเนินการขอความช่วยเหลือจากภายนอก 4) การมีส่วนร่วมในการรับผลประโยชน์จากการพัฒนา เป็นการนำเอากิจกรรมมาใช้ให้เกิดประโยชน์ทั้งด้านวัตถุและจิตใจ โดยอยู่บนพื้นฐานของความเท่าเทียมกันของบุคคลและสังคม 5) การมีส่วนร่วมในการติดตาม และประเมินผลการพัฒนาเพื่อที่จะแก้ไขปัญหาต่าง ๆ ที่เกิดขึ้นได้ทันที ปัจจุบันการพัฒนาสังคม จึงมุ่งไปที่การสร้างความเข็มแข็งของชุมชนซึ่งถ้าหากทำได้ จะทำให้ประเทศของเรามีทุนทางสังคมสูง คือ มีความเป็นกลุ่มก้อนทางสังคม การศึกษาดี มีวัฒนธรรมมีความซื่อสัตย์สุจริต มีความรับผิดชอบต่อส่วนร่วมและมีประสิทธิภาพในการทำงานสูง มีส่วนร่วมในการทำงาน มีความตื่นตัวที่จะร่วมกันคิด ร่วมกันทำ ร่วมกันตัดสินใจ แก้ไขปัญหาและพัฒนาคุณภาพชีวิตด้วยตัวเอง การมีส่วนร่วมของชุมชน คือ หัวใจของการพัฒนา ซึ่งถือว่าเป็นพลังของชุมชนและเชื่อมั่นว่าประชาชนจะสามารถแก้ปัญหาได้ด้วยตัวเอง

**2.วัตถุประสงค์ของงานวิจัย**

1. เพื่อศึกษาระดับของปัจจัยการมีส่วนร่วมและการมีส่วนร่วมของคณะกรรมการชุมชนในการพัฒนาท้องถิ่นของเทศบาลตำบลบางเสาธงจังหวัดสมุทรปราการ

2. เพื่อเปรียบเทียบการมีส่วนร่วมของคณะกรรมการชุมชนในการพัฒนาท้องถิ่นของเทศบาลตำบลบางเสาธงจังหวัดสมุทรปราการจำแนกตามปัจจัยส่วนบุคคล

3. เพื่อศึกษาความสัมพันธ์ของปัจจัยการมีส่วนร่วมของคณะกรรมการชุมชนในการพัฒนาท้องถิ่นของเทศบาลตำบลบางเสาธงจังหวัดสมุทรปราการ

**3.งานวิจัยที่เกี่ยวข้อง**

 อภิชาต แก้วโกศล. (2553)ได้ศึกษาวิจัยเรื่อง การมีส่วนร่วมของประชาชนในการจัดทำแผนพัฒนาสามปีของเทศบาลตำบลบ้านลาด อำเภอบ้านลาด จังหวัดเพชรบุรี จากผลการวิจัยพบว่า ประชาชนที่มี เพศ อายุ สถานภาพ ระดับการศึกษา อาชีพ และรายได้ ที่แตกต่างกันมีส่วนร่วมในการจัดทำแผนพัฒนาสามปีของเทศบาลตำบลบ้านลาด อำเภอบ้านลาด จังหวัดเพชรบุรี ไม่แตกต่างกัน และปัจจัยที่มีผลต่อการมีส่วนร่วมของประชาชนในการจัดทำแผนพัฒนาสามปีของเทศบาลตำบลบ้านลาด อำเภอบ้านลาด จังหวัดเพชรบุรี จากการวิเคราะห์ในตัวแปรอิสระ 4 ตัว คือ ด้านการจัดการ ด้านการสื่อสาร ด้านการเมือง สังคม วัฒนธรรม และด้านการติดตามและประเมินผล พบว่าตัวแปรอิสระทั้ง 4 ตัว มีผลเชิงบวกต่อการมีส่วนร่วมในการจัดทำแผนพัฒนาสามปีของเทศบาลตำบลบ้านลาด อำเภอบ้านลาด จังหวัดเพชรบุรี และสามารถอธิบาย การเปลี่ยนแปลงของตัวแปรตามได้ร้อยละ 58.70

 มาลี ชาญทิพย์พงษ์(2554)ได้ทำวิจัยเรื่อง การมีส่วนร่วมของประชาชนในการจัดทำแผนพัฒนาสามปีขององค์การบริหารส่วนตำบลต้นมะพร้าว อำเภอเมือง จังหวัดเพชรบุรีผลการวิจัยพบว่า1) ปัจจัยการมีส่วนร่วมของประชาชน ในการจัดทำแผนพัฒนาสามปีโดยรวมอยู่ในระดับปานกลางและการมีส่วนร่วมของประชาชนในการจัดทำแผนพัฒนาสามปี โดยรวมอยู่ในระดับปานกลาง 2) ผลการเปรียบเทียบการมีส่วนร่วมของประชาชน พบว่า เพศ อายุ สถานภาพ ระดับการศึกษา อาชีพ รายได้ ต่างกันมีส่วนร่วมในการจัดทำแผนพัฒนาสามปีแตกต่างกันอย่างไม่มีนัยสำคัญทางสถิติและ3) ปัจจัยด้านแรงจูงใจ ด้านผลประโยชน์ของตนเองและด้านทัศนคติ มีความสัมพันธ์เชิงบวกกับการมีส่วนร่วมของประชาชนในการจัดทำแผนพัฒนาสามปีขององค์การบริหารส่วนตำบลต้นมะพร้าวอำเภอเมือง จังหวัดเพชรบุรีอย่างมีนัยสำคัญทางสถิติ

นพรุจ พิหูสูตร(2554)ได้ทำวิจัยเรื่อง การมีส่วนร่วมของประชาชนในการจัดทำแผนพัฒนาสามปีขององค์การบริหารส่วนตำบลอ่าวน้อย อำเภอเมือง จังหวัดประจวบคีรีขันธ์ ผลการวิจัยพบว่า1) ปัจจัยการมีส่วนร่วมของประชาชนในการจัดทำแผนพัฒนาสามปีขององค์การบริหารส่วนตำบลอ่าวน้อยในภาพรวมมีความเหมาะสมอยู่ในระดับมาก และระดับการมีส่วนร่วมของประชาชนในการจัดทำแผนพัฒนาสามปีขององค์การบริหารส่วนตำบลอ่าวน้อยโดยภาพรวมมีส่วนร่วมอยู่ในระดับปานกลาง 2)*ประชาชนที่มีเพศ อายุ ระดับการศึกษา อาชีพและรายได้ต่างกันมีส่วนร่วมในการจัดทำแผนพัฒนาสามปีขององค์การบริหารส่วนตำบล*อ่าวน้อย แตกต่างกันอย่างมีนัย*ที่ระดับ .05*  3) ตัวแปร แรงจูงใจและผลประโยชน์ของตน มีผลเชิงบวกต่อการมีส่วนร่วมของประชาชนในการจัดทำแผนพัฒนาสามปีขององค์การบริหารส่วนตำบลอ่าวน้อย อำเภอเมือง จังหวัดประจวบคีรีขันธ์ อย่างมีนัยสำคัญทางสถิติ 4) ปัญหาและอุปสรรคเกิดจาก ประชาชนไม่ทราบกำหนดการประชุมประชาคมหมู่บ้านและเวลาที่ประชุมไม่ตรงกับเวลาที่ประชาชนว่าง

 เจริญ ออมสิน(2554)ได้ทำวิจัยเรื่องการมีส่วนร่วมของประชาชนในการวางแผนพัฒนา

ท้องถิ่นขององค์การบริหารส่วนตำบล ในเขตพื้นที่อำเภอบางสะพาน จังหวัดประจวบคีรีขันธ์ ผลการวิจัยพบว่า 1) ปัจจัยการมีส่วนร่วมของประชาชนโดยภาพรวม มีความเหมาะสม อยู่ในระดับมาก และประชาชนมีส่วนร่วมในการวางแผนพัฒนาท้องถิ่นขององค์การบริหารส่วนตำบลแม่รำพึง อำเภอบางสะพาน จังหวัดประจวบคีรีขันธ์ โดยภาพรวม มีส่วนร่วมอยู่ในระดับมาก 2) ประชาชนที่มีระยะเวลาที่อาศัยอยู่ในเขตองค์การบริหารส่วนตำบลแม่รำพึงแตกต่างกัน มีส่วนร่วมในการวางแผนพัฒนาท้องถิ่นแตกต่างกัน อย่างมีนัยสำคัญทางสถิติ และ 3) ปัจจัยสิ่งจูงใจในการเข้าร่วม โอกาสหรือช่องทางในการเข้าร่วม และอำนาจในการส่งเสริมให้เข้าร่วม มีผลเชิงบวกต่อการมีส่วนร่วมของประชาชนในการวางแผนพัฒนาท้องถิ่นขององค์การบริหารส่วนตำบลแม่รำพึง อำเภอบางสะพาน จังหวัดประจวบคีรีขันธ์

อัมพวัน บุญเกิด(2554)ได้ทำวิจัยเรื่องการมีส่วนร่วมของประชาชนในการจัดทำแผนพัฒนาสามปี:กรณีศึกษา เทศบาลตำบลป่าซาง อำเภอป่าซาง จังหวัดลำพูน ผลการวิจัย พบว่า 1)ระดับ*ความรู้ความเข้าใจในการจัดทำแผนพัฒนาสามปี*ของประชาชนในเขตเทศบาลตำบลป่าซางส่วนใหญ่มีระดับความรู้ความเข้าใจในระดับปานกลาง 2)ระดับของปัจจัยการมีส่วนร่วมของประชาชนในการจัดทำแผนพัฒนาสามปีเทศบาลตำบลป่าซาง มีความเหมาะสมอยู่ในระดับปานกลางและระดับการมีส่วนร่วมของประชาชนการจัดทำแผนพัฒนาสามปี มีส่วนร่วมอยู่ในระดับปานกลาง 3)ประชาชนที่มี อายุ สถานภาพ ระดับศึกษา อาชีพรายได้ ต่างกัน มีส่วนร่วมในการจัดทำแผนพัฒนาสามปีของเทศบาลตำบลป่าซางแตกต่างกันอย่างมีนัยสำคัญทางสถิติ 4)ปัจจัยด้าน ทัศนคติ ผลประโยชน์ของตนเอง โอกาสที่เอื้ออำนวย แรงจูงใจ มีความสัมพันธ์เชิงบวกต่อการมีส่วนร่วมของประชาชนในการจัดทำแผนพัฒนาสามปีของเทศบาล 5) ปัญหาและอุปสรรคที่สำคัญคือประชาชนต้องการให้มีการดำเนินการแก้ไขปัญหาตามที่ประชาชนได้เสนอ

**4.วิธีการดำเนินการวิจัย**

 **4.1 ประชากร/กลุ่มตัวอย่าง**

การวิจัยครั้งนี้ได้ทำการศึกษาความคิดเห็นของกรรมการชุมชน ของเทศบาลตำบลบาง

เสาธงซึ่งมีจำนวนทั้งหมด 246 คน (แบบสำรวจข้อมูลชุมชนและคณะกรรมการชุมชนของเทศบาลตำบลบางเสาธง,กองสวัสดิการสังคม 2557 ออนไลน์ 2558 )

กลุ่มตัวอย่างได้จากการคำนวณตามสูตรของ Yamane จำนวน153 คนและได้สุ่มอย่างง่าย

( simple random sampling )โดยวิธีจับสลากแบบไม่ใส่กลับจำนวนทั้งหมดจากกรรมการชุมชนของเทศบาลตำบลบางเสาธง

 **4.2 เครื่องมือที่ใช้ในการวิจัย**

 เครื่องมือที่ใช้ในการเก็บรวบรวมข้อมูลเพื่อการวิจัยครั้งนี้เป็นแบบสอบถามที่สร้างขึ้น เพื่อสอบถามระดับการมีส่วนร่วมของคณะกรรมการชุมชนในการพัฒนาท้องถิ่นของเทศบาลตำบลบางเสาธงจังหวัดสมุทรปราการด้านทัศนคติ ด้านผลประโยชน์ของตนเอง ด้านโอกาสที่เอื้ออำนวย ด้านแรงจูงใจ *และการมีส่วนร่วมของคณะกรรมการชุมชนในการพัฒนาท้องถิ่นด้านร่วมในการวิเคราะห์ปัญหา ด้านร่วมในการวางแผนพัฒนา ด้านร่วมในการกำหนดโครงการ และด้านร่วมในการติดตามและประเมินผล* แบบสอบถามแบ่งออกเป็น 3 ตอน คือ

**ตอนที่ 1** เป็นแบบสอบถาม ที่ประกอบด้วยข้อคำถามเกี่ยวกับสถานภาพส่วนบุคคลของผู้ตอบจำนวน 6 ข้อ ได้แก่ เพศ อายุ ระดับการศึกษา สถานภาพ อาชีพ รายได้

**ตอนที่ 2** เป็นแบบสอบถามปัจจัยการมีส่วนร่วมของคณะกรรมการชุมชนในการพัฒนาท้องถิ่นของเทศบาลตำบลบางเสาธงจังหวัดสมุทรปราการแบบสอบถามมีลักษณะเป็นแบบสอบถามชนิดมาตรประมาณค่า(rating scale) 5 ระดับ จำนวน 4 ด้าน

**ตอนที่ 3** เป็นแบบสอบถามการมีส่วนร่วมของคณะกรรมการชุมชนในการพัฒนาท้องถิ่นของเทศบาลตำบลบางเสาธงจังหวัดสมุทรปราการแบบสอบถามมีลักษณะเป็นแบบสอบถามชนิดมาตรประมาณค่า (rating scale) 5 ระดับ จำนวน 4 ด้าน

 **4.3 การเก็บรวบรวมข้อมูล**

การวิจัยครั้งนี้ ทำการเก็บรวบรวมข้อมูลจากแหล่งข้อมูล จากกลุ่มตัวอย่างที่เป็นกรรมการชุมชนในเทศบาลตำบลบางเสาธง ในการเก็บรวบรวมข้อมูลครั้งนี้ ได้ประชุมชี้แจงทำความเข้าใจ ในรายละเอียดข้อคำถามและขั้นตอนของการแจกแบบสอบถาม ควบคุมการแจก การเก็บแบบสอบถาม

ระยะเวลาในการเก็บรวบรวมข้อมูลคือช่วงเดือน พฤศจิกายน 2558 โดยการสำรวจข้อมูลจากแบบสอบถาม สำหรับกรรมการชุมชนในเทศบาลตำบลบางเสาธง

 **4.4 การวิเคราะห์ข้อมูล**

ปัจจัยการมีส่วนร่วมของคณะกรรมการชุมชนในการพัฒนาท้องถิ่นของเทศบาลตำบลบางเสาธงจังหวัดสมุทรปราการ ในภาพรวมเห็นด้วยอยู่ในระดับมากค่าเฉลี่ยเท่ากับ 3.73 เมื่อพิจารณาเป็นรายด้านพบว่าค่าเฉลี่ยสูงที่สุดคือด้านแรงจูงใจเห็นด้วยอยู่ในระดับมากค่าเฉลี่ยเท่ากับ 3.88 รองลงมาคือด้านโอกาสที่เอื้ออำนวย เห็นด้วยอยู่ในระดับมากค่าเฉลี่ยเท่ากับ 3.71 และค่าเฉลี่ยต่ำที่สุดคือด้านทัศนคติเห็นด้วยอยู่ในระดับมากค่าเฉลี่ยเท่ากับ 3.64

ผลจาการวิเคราะห์ตัวแปรอิสระทั้ง 4 ตัว พบว่า มีผลเชิงบวกต่อตัวแปรตามอย่างมีนัยสำคัญทางสถิติเรียงตามค่าสัมประสิทธิ์ของการถดถอยจากมากไปหาน้อย คือแรงจูงใจ โอกาสที่เอื้ออำนวย ทัศนคติ และผลประโยชน์ของตนเอง ตัวแปรทั้ง 4 ตัวสามารถอธิบายการเปลี่ยนแปลงของตัวแปรตามคือ การมีส่วนร่วมของคณะกรรมการชุมชนในการพัฒนาท้องถิ่นของเทศบาลตำบลบางเสาธง จังหวัดสมุทรปราการ ได้ถึงร้อยละ 71.80 แสดงว่ายังมีปัจจัยอื่นที่ไม่ได้นำมาพิจารณาอีกร้อยละ 28.20 ที่มีผลต่อการมีส่วนร่วมของคณะกรรมการชุมชนในการพัฒนาท้องถิ่นของเทศบาลตำบลบางเสาธง จังหวัดสมุทรปราการ

**อภิปรายผล**

 ปัจจัยส่วนบุคคลด้าน เพศ อายุ การศึกษา สถานภาพสมรส รายได้ และอาชีพที่ต่างกันมีส่วนร่วมของคณะกรรมการชุมชนในการพัฒนาท้องถิ่นของเทศบาลตำบลบางเสาธงจังหวัดสมุทรปราการแตกต่างกัน ผลวิจัยพบว่า กรรมการชุมชนที่ เพศ สถานภาพสมรส ต่างกัน มีส่วนร่วมในการพัฒนาท้องถิ่นของเทศบาลตำบลบางเสาธงจังหวัดสมุทรปราการแตกต่างกันอย่างมีนัยสำคัญทางสถิติซึ่งเป็นไปตามสมมติฐานที่ตั้งไว้ ส่วนกรรมการชุมชนที่ อายุ การศึกษา รายได้ และอาชีพต่างกันมีส่วนร่วมในการพัฒนาท้องถิ่นของเทศบาลตำบลบางเสาธงจังหวัดสมุทรปราการแตกต่างกันอย่างไม่มีนัยสำคัญทางสถิติซึ่งไม่เป็นไปตามสมมติฐานที่ตั้งไว้ คณะกรรมการชุมชนในการพัฒนาท้องถิ่นของเทศบาลตำบลบางเสาธงจังหวัดสมุทรปราการที่มีความแตกต่างในลักษณะส่วนบุคคลเพราะประชาชนในจังหวัดสมุทรปราการมีความแตกต่างกันมากเนื่องจากมีความหลากหลายของประชากรที่มีการอพยพเข้ามาทำงานในแหล่งงานที่มีงานมาก

 ปัจจัยการมีส่วนร่วม ด้านทัศนคติ ผลประโยชน์ของตนเอง โอกาสที่เอื้ออำนวย แรงจูงใจมีความสัมพันธ์กับการมีส่วนร่วมของคณะกรรมการชุมชนในการพัฒนาท้องถิ่นของเทศบาลตำบลบางเสาธงจังหวัดสมุทรปราการ ผลวิจัยพบว่า ปัจจัยด้านแรงจูงใจ โอกาสที่เอื้ออำนวย ทัศนคติ และผลประโยชน์ของตนเอง ตัวแปรทั้ง 4 ตัวสามารถอธิบายการเปลี่ยนแปลง การมีส่วนร่วมของคณะกรรมการชุมชนในการพัฒนาท้องถิ่นของเทศบาลตำบลบางเสาธง จังหวัดสมุทรปราการ ได้ถึงร้อยละ 71.80 ปัจจัยที่มีผลต่อการมีส่วนร่วมหรือไม่เข้ามามีส่วนร่วมของประชาชนในกิจกรรมใด ๆ คือ บุคคลหรือกลุ่มบุคคลจะเข้ามามีส่วนร่วมในกิจกรรมใดๆก็ต่อเมื่อกิจกรรมนั้นสอดคล้องกับค่านิยมหรือทัศนคติของตนและหรือบุคคลหรือกลุ่มบุคคลจะเข้ามามีส่วนร่วมในกิจกรรมใดๆก็ต่อเมื่อกิจกรรมนั้นมีคุณค่าสอดคล้องกับผลประโยชน์ของตนเองและหรือบุคคลหรือกลุ่มบุคคลจะเข้ามามีส่วนร่วมในกิจกรรมใดๆก็ต่อเมื่อกิจกรรมนั้นมีเป้าหมายที่จะส่งเสริมและปกป้องรักษาผลประโยชน์ของตนเองและหรือบุคคลหรือกลุ่มบุคคลจะเข้ามามีส่วนร่วมในกิจกรรมใดๆก็ต่อเมื่อตนเองเคยมีประสบการณ์ที่เป็นอคติต่อกิจกรรมนั้นมาแล้วและหรือบุคคลหรือกลุ่มบุคคลจะเข้ามามีส่วนร่วมในกิจกรรมใดๆย่อมขึ้นอยู่กับโอกาสที่เอื้ออำนวยและหรือการเข้าร่วมกิจกรรมใด ๆ ของบุคคลหรือกลุ่มบุคคลย่อมขึ้นอยู่กับความสามารถและหรือบุคคลหรือกลุ่มบุคคลจะเข้ามามีส่วนร่วมในกิจกรรมใดๆก็ต่อเมื่อได้รับการสนับสนุนการกระตุ้นหรือแรงจูงใจให้เกิดขึ้น (สานิตย์ บุญชู 2530, น. 36-40)

**ข้อเสนอแนะ**

**ข้อเสนอแนะเพื่อการนำไปปฏิบัติ**

1.ด้านเพศ เทศบาลตำบลบางเสาธง จังหวัดสมุทรปราการควรให้คณะกรรมการชุมชนทั้งชายและหญิงมีส่วนร่วมในการพัฒนาท้องถิ่นอย่างเท่าเทียมกันไม่แบ่งแยก

 2.ด้านสถานภาพสมรส เทศบาลตำบลบางเสาธง จังหวัดสมุทรปราการควรควรให้คณะกรรมการชุมชนทั้งที่มีครอบครัวและโสดมีส่วนร่วมในการพัฒนาท้องถิ่นโดยพิจารณาเวลาที่เหมาะสมให้เข้ามามีส่วนร่วม

 3.ด้านแรงจูงใจ เทศบาลตำบลบางเสาธง จังหวัดสมุทรปราการควรให้คณะกรรมการชุมชนช่วยกันรณรงค์ให้คนในชุมชนมีส่วนร่วมในการพัฒนาท้องถิ่นเนื่องจากทำให้คนในชุมชนเกิดความสามัคคี

4.ด้านโอกาสที่เอื้ออำนวย เทศบาลตำบลบางเสาธง จังหวัดสมุทรปราการควรให้ประชาชนมีส่วนร่วมในการทำหน้าที่คณะกรรมการชุมชนไม่ว่าจะเป็นเรื่องธรรมดาหรือปัญหาที่เร่งด่วน

 5.ด้านทัศนคติ เทศบาลตำบลบางเสาธง จังหวัดสมุทรปราการควรส่งเสริมประชาชนให้มีส่วนร่วมในการทำหน้าที่คณะกรรมการชุมชน เพื่อเสนอกิจกรรม/โครงการที่ได้ดำเนินการเป็นประโยชน์ต่อส่วนรวม

 6.ด้านผลประโยชน์ของตนเอง เทศบาลตำบลบางเสาธง จังหวัดสมุทรปราการควรให้ประชาชนมีส่วนร่วมในการทำหน้าที่คณะกรรมการชุมชนเนื่องจากปัญหา หรือความเดือดร้อนมีความสำคัญควรได้รับการแก้ไขก่อน

 **ข้อเสนอแนะในการทำวิจัยครั้งต่อไป**

1.ควรศึกษาวิจัยเรื่องสิ่งตอบแทนกับการมีส่วนร่วมกับทางราชการที่ประชาชนต้องการ เช่น หนังสือประกาศเกียรติคุณ โล่รางวัล เงินตอบแทน ค่าเบี้ยเลี้ยง ฯลฯจะช่วยให้การเข้ามามีส่วนร่วมกับราชการได้คนที่ตั้งใจปฏิบัติหน้าที่อย่างจริงจัง

 2.ควรศึกษาวิจัยเรื่องการมีส่วนร่วมของประชาชนในประเด็นอื่นๆเช่น การป้องกันและปราบปรามยาเสพติด การนำนโยบายสวัสดิการสังคมมาปฏิบัติ

----------------------------------------------------

**บรรณานุกรม**

เจริญ ออมสิน. (2554). **การมีส่วนร่วมของประชาชนในการวางแผนพัฒนาท้องถิ่นขององค์การบริหารส่วนตำบลในเขตพื้นที่อำเภอบางสะพาน จังหวัดประจวบคีรีขันธ์**. สารนิพนธ์รัฐประศาสนศาสตรมหาบัณฑิต กรุงเทพมหานคร:มหาวิทยาลัยราชภัฏบ้านสมเด็จเจ้าพระยา.

นพรุจ พิหูสูตร. (2554). **การมีส่วนร่วมของประชาชนในการจัดทำแผนพัฒนาสามปีขององค์การบริหารส่วนตำบลอ่าวน้อย อำเภอเมือง จังหวัดประจวบคีรีขันธ์.** สารนิพนธ์รัฐประศาสนศาสตรมหาบัณฑิต. กรุงเทพมหานคร:มหาวิทยาลัยราชภัฏบ้านสมเด็จเจ้าพระยา.

มาลี ชาญทิพย์พงษ์. (2554). **การมีส่วนร่วมของประชาชนในการจัดทำแผนพัฒนาสามปีขององค์การบริหารส่วนตำบลต้นมะพร้าว อำเภอเมือง จังหวัดเพชรบุรี**. สารนิพนธ์รัฐประศาสนศาสตรมหาบัณฑิต. กรุงเทพมหานคร : มหาวิทยาลัยราชภัฏบ้านสมเด็จเจ้าพระยา.

อภิชาต แก้วโกศล. (2553). **การมีส่วนร่วมของประชาชนในการจัดทำแผนพัฒนาสามปีของเทศบาลตำบล บ้านลาด อำเภอบ้านลาด จังหวัดเพชรบุรี**. สารนิพนธ์รัฐประศาสนศาสตรมหาบัณฑิต. กรุงเทพมหานคร : มหาวิทยาลัยราชภัฏบ้านสมเด็จเจ้าพระยา.

อัมพวัน บุญเกิด. (2554). **การมีส่วนร่วมของประชาชนในการจัดทำแผนพัฒนาสามปี : กรณีศึกษา เทศบาลตำบลป่าซาง อำเภอป่าซาง จังหวัดลำพูน.** สารนิพนธ์รัฐประศาสนศาสตรมหาบัณฑิต. กรุงเทพมหานคร : มหาวิทยาลัยราชภัฏบ้านสมเด็จเจ้าพระยา.